V závislosti od vývoja predkladania žiadostí o priebežné platby v roku 2015 môžu byť tieto dodatočné platobné rozpočtové prostriedky potenciálne pokryté platobnými rozpočtovými prostriedkami predpokladanými na priebežné platby v rámci programov na roky 2014 – 2020. Predkladanie žiadostí o platby by mohlo byť ovplyvnené tým, že sa oneskorí určenie orgánov programov zo strany členských štátov, ktoré je podmienkou na predkladanie žiadostí o priebežné platby. Komisia bude monitorovať situáciu a v prípade potreby predloží primerané návrhy.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Na zabezpečenie zvýšenia počiatočných zálohových platieb pre operačné programy politiky súdržnosti v období rokov 2014 – 2020 v rámci cieľa Investície pre rast a zamestnanosť a pre programy financované z ENRF v Grécku sa navrhuje doplniť do článku 134 nariadenia (EÚ) č. 1303/2013 ďalší odsek. Navrhuje sa tiež vložiť ďalšie tri odseky v článku 152 nariadenia (EÚ) č. 1303/2013, aby strop pre kumulatívny súčet platieb predbežného financovania a priebežných platieb mohol dosiahnuť 100 % a aby sa miera spolufinancovania operačných programov na obdobie rokov 2007 – 2013 pre ciele Konvergencia a Regionálna konkurencieschopnosť a zamestnanosť v Grécku mohla zvýšiť na 100 %.

ktorým sa mení nariadenie Európskeho parlamentu a Rady (EÚ) č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, pokiaľ ide o osobitné opatrenia pre Grécko

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 177,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru,

so zreteľom na stanovisko Výboru regiónov,

konajúc v súlade s riadnym legislatívnym postupom,

keďže:

(1)Grécko jedinečným spôsobom postihli dôsledky finančnej krízy. Kríza spôsobila, že v Grécku už niekoľko rokov pretrvávajú negatívne miery rastu, čo má zasa za následok výrazný nedostatok likvidity a nedostatok verejných finančných prostriedkov dostupných pre verejné investície potrebné na posilnenie udržateľného zotavenia. To vyvolalo výnimočnú situáciu, ktorú je potrebné riešiť prostredníctvom osobitných opatrení.

(2)Je nesmierne dôležité, aby nedostatok likvidity a verejných finančných prostriedkov v Grécku nebránil v investíciách v rámci programov podporovaných z Európskeho fondu regionálneho rozvoja, Európskeho sociálneho fondu a Kohézneho fondu (ďalej len „fondy“) a Európskeho námorného a rybárskeho fondu (ďalej len „ENRF“).

(3)S cieľom zabezpečiť, aby Grécko v rokoch 2015 a 2016 malo dostatok finančných prostriedkov na začatie vykonávania programov na obdobie rokov 2014 – 2020 podporovaných z fondov a z ENRF, je vhodné, aby sa zvýšila úroveň počiatočných zálohových platieb vyplácaných na jeho operačné programy v rámci cieľa Investície pre rast a zamestnanosť a na programy podporované z ENRF, a to prostredníctvom vyplatenia sumy dodatočných počiatočných zálohových platieb v týchto rokoch.

(4)Na zabezpečenie toho, aby sa suma dodatočných počiatočných zálohových platieb využila účinne a aby sa čo najrýchlejšie dostala k prijímateľom prostriedkov z fondov a ENFR tak, aby mohli uskutočniť plánované investície a dostať úhrady okamžite po predložení svojich žiadostí o platby, mala by sa suma dodatočných zálohových platieb vrátiť Komisii, ak jej v určitej lehote nebudú predložené žiadosti o platbu v primeranom objeme.

(5)S cieľom zlepšiť účinné využívanie dostupných finančných prostriedkov na financovanie operácií v rámci operačných programov pre ciele Konvergencia a Regionálna konkurencieschopnosť a zamestnanosť schválených na obdobie rokov 2007 – 2013 v Grécku a podporovaných z fondov by sa mali zvýšiť maximálne miery spolufinancovania a mal by sa zdvihnúť strop pre platby na programy na konci programového obdobia. Aby sa zabezpečilo, že takto uvoľnené zdroje sa účinne využijú na financovanie investícií na miestnej úrovni, mal by sa stanoviť mechanizmus podávania správ.

(6)Vzhľadom na naliehavú potrebu podpory by toto nariadenie malo nadobudnúť účinnosť okamžite.

(7)Nariadenie (EÚ) č. 1303/2013 by sa preto malo zmeniť,

PRIJALI TOTO NARIADENIE:

Článok 1

Nariadenie (EÚ) č. 1303/2013 sa mení takto:

1. V článku 134 sa vkladá tento odsek 1a: